Moord op 20-jarige vrou ruk YslandBirna Brjansdottir (Foto: Facebook) Die regering van Ysland het vandeesweek gesê die land is geruk deur die onlangse “raaiselagtige” moord op die 20-jarige Birna Brjansdottir. ŉ Uitgebreide polisiesoektog is op 14 Januarie van stapel gestuur nadat Brjansdottir se ma die polisie gebel het omdat sy ná werk nie huis toe gekom het nie. Haar liggaam is Sondag op ŉ strand ongeveer 35 km van haar tuisdorp, Reykjavik, gevind. Volgens The New York Times kon die polisie daarin slaag om haar liggaam op te spoor danksy kringtelevisiebeeldmateriaal. Dié beeldmateriaal het gewys hoe Brjansdottir die aand van haar verdwyning op pad huis toe gestap het. In die video kan ook gesien word hoe ŉ rooi Kia Rio-motor langs haar stilhou. Dit is glo die laaste keer dat sy lewend gesien is. Meer as 775 reddingswerkers het ná haar verdwyning vrywillig aangebied om Brjansdottir te help opspoor. Die polisie het ’n paar dae later haar tekkies by ŉ meer in Hafnarfjordur, etlike kilometers van waar sy gewoon en werk het, opgespoor. Nadat hulle ook kringtelevisiebeeldmateriaal van dié omgewing getrek het, het hulle dieselfde motor op dié toneel gesien as op die eerste video’s. Die motor is gehuur deur twee vissermanne, en danksy die einste mans se boot wat vasgemeer was aan die Polar Nanoq, kon die polisie hulle opspoor en hulle aan boord ŉ skip in hegtenis neem. Helgi Gunnlaugsson, ’n sosiologie-professor aan die Universiteit van Ysland, het aan The New York Times vertel dié moord het Yslanders geskok omdat die land bekend is vir sy lae moordsyfer. Ysland, wat ŉ bevolking van 336 000 het, het in 2012 die derde laagste moordsyfer in die wêreld gehad met slegs twee mense wat per jaar doodgemaak is. In die jare 2003, 2006 en 2008 was daar geen moorde nie. Gunnlaugsson het gesê dit is juis oor die land se lae moordsyfer dat die saak nasionale opskrifte oorheers het. Sigrun Skaftadottir, ŉ 28-jarige DJ, het ook aan die koerant vertel die moord het reeds die manier verander hoe mense optree en dink oor veiligheid. Dit het selfs tot ŉ skielike belangstelling in selfverdedigingsklasse gelei. Albei mans is in aanhouding en wag nog om deur die polisie aangekla te word van moord.